S-26/2014

Mál þetta, sem var dómtekið 24. mars sl., höfðaði sýslumaðurinn á Akureyri hér fyrir dómi með tveimur ákærum gegn X.

Fyrri ákæran er höfðuð 6. febrúar 2014;

„fyrir eftirtalin fíkniefnalagabrot:

I.

Með því að hafa laugardaginn 22. desember 2012, verið með í vörslum á ofangreindu heimili sínu 69,88 grömm af maríhúana, en lögreglan fann efnin við leit í íbúðinni.

Telst þetta varða við 2. gr., sbr. 5. gr. og 6. gr. laga um ávana- og fíkniefni, nr. 65, 1974, með síðari breytingum og 2. gr. sbr. 14. gr. reglugerðar um ávana- og fíkniefni og önnur eftirlitsskyld efni nr. 233, 2001, með síðari breytingum.

II.

Með því að hafa föstudagskvöldið 18. maí 2012, verið með í vörslum sínum 0,79 grömm af maríhúana fyrir utan framangreint heimili sitt, þar sem lögreglan hafði afskipti af honum.

Telst þetta varða við 2. gr., sbr. 5. gr. og 6. gr. laga um ávana- og fíkniefni, nr. 65, 1974, með síðari breytingum og 2. gr. sbr. 14. gr. reglugerðar um ávana- og fíkniefni og önnur eftirlitsskyld efni nr. 233, 2001, með síðari breytingum.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta upptöku á efnum þeim, sem lögreglan lagði hald á og tilgreind eru í efnaskrám nr. 22.809 & 24.205, samkvæmt 6. mgr. 5. gr. laga nr. 65, 1974 og 2. mgr. 14. gr. reglugerðar nr. 233, 2001.“

Síðari ákæran er útgefin 19. febrúar sl.;

„fyrir fíkniefnalagabrot, með því að hafa föstudagskvöldið 1. nóvember 2013, verið með í vörslum sínum 3,49 grömm af tóbaksblönduðu kannabisefni, en lögreglan fann efnið við leit á heimili ákærða framangreint kvöld.

Telst þetta varða við 2. gr., sbr. 5. gr. og 6. gr. laga um ávana- og fíkniefni, nr. 65, 1974, með síðari breytingum og 2. gr. sbr. 14. gr. reglugerðar um ávana- og fíkniefni og önnur eftirlitsskyld efni nr. 233, 2001, með síðari breytingum.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta upptöku á efnum þeim, sem lögreglan lagði hald á og tilgreind eru í efnaskrám nr. 26.305, samkvæmt 6. mgr. 5. gr. laga nr. 65, 1974 og 2. mgr. 14. gr. reglugerðar nr. 233, 2001.“

Málin voru sameinuð.

Ákærði hefur komið fyrir dóm og játað sök. Með játningu hans sem ekki er ástæða til að draga í efa enda í samræmi við rannsóknargögn, telst sök hans nægilega sönnuð og varðar við tilgreint refsiákvæði í ákærunum.

Ákærði á nokkurn sakaferil að baki. Hér þykir skipta máli að hann var 16. desember 2009 dæmdur í eins mánaðar fangelsi, skilorðsbundið í tvö ár, fyrir brot gegn lögum um ávana- og fíkniefni. Með dómi 27. janúar 2010 var honum ekki gerð sérstök refsing fyrir samskonar brot. Þann 21. maí 2010 var hann dæmdur í tveggja mánaða fangelsi, skilorðsbundið í tvö ár fyrir brot gegn 1. mgr. 257. gr. almennra hegningarlaga og var þá dómurinn frá 16. desember 2009 dæmdur með. Þann 17. maí 2011 var hann dæmdur til greiðslu 100.000 kr. sektar fyrir brot gegn 1. mgr. 48. gr. umferðarlaga og 20. október 2011 var hann dæmdur til að sæta 30.000 kr. sekt fyrir fíkniefnalagabrot.

Refsing ákærða nú ákveðst fangelsi í tvo mánuði, sem fært þykir að skilorðsbinda, eins og greinir í dómsorði.

Gera ber efni upptæk eins og krafist er.

Dóminn kveður upp E-kk-nf S-kk-nf héraðsdómari.

D Ó M S O R Ð:

Ákærði, X, sæti fangelsi í tvo mánuði, en fresta skal fullnustu refsingarinnar og hún falla niður að liðnum tveimur árum frá uppsögu þessa dóms að telja, haldi ákærði almennt skilorð 57. gr. almennra hegningarlaga nr. 19, 1940, með áorðnum breytingum.

Gerð eru upptæk 69,88 grömm af maríhúana, 0,79 grömm af maríhúana og 3,49 grömm af tóbaksblönduðu kannabisefni.